**Ilyen volt – milyen lesz?**

Szilveszter éjszakája egy kicsit mindenkiből előhívja a benne rejtőző filozófust. Az utolsó pár „idei” virsli és az éjféli pezsgő között hajlamosak vagyunk eltűnődni: milyen volt a búcsúzó év és vajon mit hoz a beköszöntő újesztendő. Gondolatban végigfutunk az óév örömein és veszteségein, bosszúságain és emelkedett pillanatain. Végül meghozzuk az ítéletet: „jó” vagy „rossz” évet zárunk, utólag talán ki is nevetjük magunkat ezért-azért, és minden várható nehézség ellenére igyekszünk optimista várakozással tekinteni az előttünk álló esztendőre.

Bár a szilvesztert ki-ki a saját családjával, barátaival tölti, képzeletben foglaljunk helyet az ünneplő adoratésok között. Pezsgőspohár a kézben, mindjárt felcsendül a Himnusz, tekintsünk hát vissza, mi minden történt a kórussal 2014-ben.

*Februárban* szokás szerint megünnepeltük az Adorate születésnapját. Ezúttal a szervezés szokásos izgalmaihoz másfajta, feszült várakozás is társult: a koncerten, a kórus életében először, önálló kamaraprodukciók is bemutatkoztak. Élveztük minden percét, és remélhetőleg a közönségnek is sikerült átadni valamit a közös örömből.

*Márciusban* nagy megtiszteltetésben volt részünk: a Budapesti Tavaszi Fesztivál programjában – a Koncertmuzsika Zenekarral együtt – az Adorate képviselte Újpest zenei életét. S bár a hangverseny nem csak emiatt vonul be a kórus legendáriumába ☺, nem vallottunk szégyent a műsorunkkal, amelynek egyik emlékezetes színfoltja volt, hogy Viki mellett Lénárd is vezényelt egy („megtanulhatatlan” ☺) művet, Lassus *Das grosse Nasenlied*jét.

A *húsvéti ünnepeket* a Presto Kamaraegyüttessel és Pergolesi *Stabat mater*ével töltöttük, két koncert erejéig ismét átadva magunkat a régi, nagy kedvenc élvezetének és a barátokkal való együtt muzsikálás örömének.

A vidám júniusi évadzáró koncert (és persze az elmaradhatatlan piknik) után az immár hagyományos érdi szalonnasütésen gyűlt össze a társaság, majd a minden eddiginél népesebb augusztusi kórustáborral búcsúztattuk a *nyarat.*

Az új kórusévadot bevásárlással kezdtük: hála az újpesti önkormányzat pályázati támogatásának, *szeptemberben* végre megvehettük az elektromos zongorát, amire évek óta égető szüksége volt az Adoraténak. Mostantól bárhol, bármilyen műsorral koncertezhetünk akkor is, ha a helyszínen nincs megfelelő hangszer. Új zongoránk az unitárius közösség pestszentlőrinci templomában debütált – büszkén állíthatjuk: nagy sikerrel. Lassan még a szállításával kapcsolatos feladatokba is beletanulunk (tanulság: a zongorának nemcsak két vége, hanem *állványa is* van)…

Szintén szeptemberben tettünk eleget egy rendkívül megtisztelő felkérésnek: Jutka vezényletével dr. Ittzés Mihály, a Magyar Kodály Társaság elnöke előadását „illusztráltuk” egy konferenciamegnyitón, az újpesti Városháza dísztermében. A rövid felkészülési idő ellenére itt is becsülettel helyt álltunk, és bónuszként a gyönyörű, kék stólánkat is felavattuk. ☺

Az *október* újabb izgalmakat hozott: ismét teljessé vált a (karnagyi) Nagy Hármas, azaz megkezdtük a munkát Zolival, aki társkarnagyként csatlakozott az Adoratéhoz. Tudásával, kedvességével hamar megnyerte a kórus szívét, hangképző tanári munkájának első eredményeit pedig máris élvezheti a kórus és a közönség.

*Novemberben* az Egek Királynéja Főplébánia templomban koncerteztünk: Szent Cecília-napi jótékonysági hangversenyünk vendég előadója az MKM Kelenvölgyi Férfikórus Egyesület volt.

A *december* két koncertet hozott: a Chorus Inside „Christmas” nemzetközi kórusfesztivál az Adoratéval nyitotta budapesti hangversenyét (kórusunk ismét bebizonyította: ha a körülmények úgy kívánják, vérprofi fegyelemmel képes koncentrálni), hagyományos adventi koncertünket pedig az Egek Királynéja Főplébánia új épületének csodaszépen felújított közösségi termében tartottuk. A kirobbanó sikerű rendezvényt már az új arculatterv szóróanyagaival hirdettük. ☺ Karácsonyi ajándék gyanánt pedig még egy örömhírt kaptunk: nagylelkű támogatóink jóvoltából egyesületünk a következő évben is zavartalanul működhet, sőt kisebb-nagyobb beszerzésekre is futja majd.

Hogy lehetne mindezt összegezni? Mit is kívánhatunk 2015-re? Soha rosszabb évet, Adorate! Január 3-án folytatjuk!